2. ลักษณะการประกอบธุรกิจ

2.1 ความเป็นมา

ในปี พ.ศ. 2432 บริษัท ซิงเกอร์แห่งสหรัฐอเมริกา ได้แต่งตั้งบริษัท เคียมฮั่วเฮง จำกัด
เป็นผู้จัดจำหน่ายจักรเย็บผ้าซิงเกอร์ในประเทศไทย ต่อมาในปี พ. ศ. 2448 บริษัท
ซิงเกอร์แห่งสหรัฐอเมริกา จึงได้ตั้งสาขาขึ้นในประเทศไทย ใช้ชื่อว่า บริษัท ซิงเกอร์ โซอิ้ง แมชีน
จำกัด วัตถุประสงค์เพื่อจำหน่ายจักรเย็บผ้า และผลิตภัณฑ์อื่นๆ
ที่เกี่ยวข้องกับจักรเย็บผ้าที่นำเข้ามาจากต่างประเทศ บริษัทได้ริเริ่มนำเอาบริการเช่าซื้อ
โดยผ่อนชำระเป็นงวดมาใช้ครั้งแรกในปี 2468 และบริการดังกล่าวนี้
ได้กลายเป็นลักษณะประจำของซิงเกอร์ทั้งในประเทศไทย และประเทศต่างๆ ในเอเซีย
นับแต่นั้นมาตลอดระยะเวลา 50 ปีเศษ บริษัทคงจำหน่ายเฉพาะจักรเย็บผ้า
และผลิตภัณฑ์เกี่ยวกับจักรเย็บผ้าเท่านั้น จนกระทั่งปี 2500
บริษัทจึงได้เริ่มจำหน่ายเครื่องใช้ไฟฟ้าในครัวเรือนโดยเริ่มจากตู้เย็นเป็นอันดับแรก ต่อมาเมื่อวันที่
24 พฤศจิกายน 2512 จึงได้มีการจดทะเบียนก่อตั้ง "บริษัท ซิงเกอร์ประเทศไทย จำกัด"
เป็นบริษัทจำกัดภายใต้กฎหมายไทย เพื่อเข้ารับช่วงธุรกิจของ "บริษัท ซิงเกอร์ โซอิ้ง แมชีน
จำกัด" ซึ่งหยุดดำเนินกิจการในระยะเวลาต่อมา โดยมีทุนจดทะเบียนแรกเริ่ม 60 ล้านบาท
ปัจจุบันบริษัทมีทุนจดทะเบียน 270 ล้านบาท เป็นทุนที่เรียกชำระเต็มมูลค่าหุ้นแล้ว 270 ล้านบาท
และบริษัทได้รับอนุญาตให้เข้าเป็นบริษัทจดทะเบียนในตลาดหลักทรัพย์แห่งประเทศไทย ในปี 2527
ในวันที่ 4 มกราคม 2537 บริษัทได้ทำการจดทะเบียนแปรสภาพเป็น "บริษัทมหาชนจำกัด"
ตั้งแต่แรกตั้งบริษัทจนถึงปัจจุบันบริษัทได้ประกอบธุรกิจด้วยความซื่อสัตย์ สุจริต รับผิดชอบต่อสังคม
มีส่วนร่วมในการพัฒนาเศรษฐกิจของประเทศไทย และเมื่อวันที่ 24 พฤษภาคม พ. ศ. 2547
ถือเป็นวาระอันเป็นมหามงคลอย่างยิ่ง เมื่อพระบาทสมเด็จพระเจ้าอยู่หัวทรงพระกรุณาโปรดเกล้าฯ
พระราชทานตราตั้ง (พระครุฑพ่าห์) ให้ บริษัท ซิงเกอร์ประเทศไทย จำกัด (มหาชน)
นับเป็นเกียรติประวัติและเป็นสิริมงคลสูงสุดแก่บริษัทฯ และพนักงานทุกท่าน

2.2 ลักษณะการประกอบธุรกิจของบริษัทและบริษัทย่อย

บริษัท ซิงเกอร์ประเทศไทย จำกัด (มหาชน) เป็นผู้จำหน่ายผลิตภัณฑ์ที่มีเครื่องหมายการค้า
“ซิงเกอร์" เช่น จักรเย็บผ้า เครื่องใช้ไฟฟ้าภายในบ้านต่างๆ นอกจากนี้ยังจำหน่าย ผลิตภัณฑ์อื่นๆ
เช่น จานดาวเทียม เครื่องมือและอุปกรณ์ทางการเกษตร
และเครื่องเติมเงินมือถือออนไลน์แบบหยอดเหรียญ
เครื่องกรองและจำหน่ายน้ำดื่มแบบหยอดเหรียญเพื่อสนองตอบต่อความต้องการของลูกค้าได้อย่างครอบคลุมและหลากหลาย

การขายตรงแบบเช่าซื้อโดยผ่านผู้แทนซิงเกอร์ มากกว่า 2,000 คน กระจายตามสาขามากกว่า
180 สาขาทั่วประเทศไทย ซึ่งถือว่า บริษัทฯ มีโครงข่ายการกระจายสินค้า จักรเย็บผ้า
และเครื่องใช้ไฟฟ้าภายในบ้านที่ใหญ่ที่สุด และกว้างขวางที่สุดในประเทศไทย

สำหรับสินค้าซิงเกอร์สามารถแบ่งแยกได้ตามกลุ่มผลิตภัณฑ์ดังนี้ :-

ผลิตภัณฑ์ซิงเกอร์ ได้แก่:-

  • ผลิตภัณฑ์จักรเย็บผ้า เช่น จักรเย็บผ้า เข็มจักร
  น้ำมันหล่อลื่นอเนกประสงค์ชนิดหยดและแบบสเปรย์พ่น กรรไกร เป็นต้น

  • ผลิตภัณฑ์กลุ่มเครื่องใช้ไฟฟ้าในครัวเรือน เช่น ตู้เย็น เครื่องซักผ้า เตาแก๊ส
  เครื่องปรับอากาศ เตาไมโครเวฟ เป็นต้น

  • ผลิตภัณฑ์เชิงพาณิชย์ เช่น ตู้แช่แข็ง ตู้แช่เครื่องดื่ม ตู้แช่ไวน์
  เครื่องเติมเงินมือถือออนไลน์แบบหยอดเหรียญ เครื่องจำหน่ายน้ำดื่มแบบหยอดเหรียญ เป็นต้น

  • ผลิตภัณฑ์กลุ่มภาพและเสียง เช่น โทรทัศน์จอแบน (CRT TV) โทรทัศน์ดาวเทียม (TV
  Satellite) แอลซีดี ทีวี (LCD TV) และแอลอีดี ทีวี ดาวเทียม (LED TV-SAT)
  เครื่องเล่นดีวีดี และเครื่องเสียงสเตอริโอ เป็นต้น

ผลิตภัณฑ์อื่นๆ ได้แก่:-

• จานดาวเทียม

• สินค้าเครื่องมือทางการเกษตร เช่น เครื่องสูบน้ำ เครื่องยนต์อเนกประสงค์
เครื่องพ่นยาสะพายหลัง

ภายใต้เครื่องหมายการค้า "ซิงเกอร์" บริษัทจำหน่ายผลิตภัณฑ์ทั้งในระบบเงินสด
และระบบเงินผ่อนในรูปแบบการขายตรง ผ่านเครือข่ายร้าน
พนักงานขายของบริษัทและผ่านผู้แทนจำหน่าย ซึ่งกระจายอยู่ทั่วประเทศ
สินค้าส่วนใหญ่ที่บริษัทซิงเกอร์จำหน่าย บริษัทจะใช้วิธีผลิตแบบ OEM (Original Equipment
Manufacturer) โดยการสั่งให้ผู้ผลิตภายในประเทศผลิตให้เกือบทั้งหมด

โครงการผลิตภัณฑ์ใหม่

บริษัทได้ให้ความสำคัญในการพัฒนาผลิตภัณฑ์ใหม่
หรือนวัตกรรมใหม่ๆเพื่อตอบสนองความต้องการของผู้บริโภค
ตลอดจนเทคโนโลยีที่มีความก้าวหน้าไปอย่างไม่หยุดยั้ง
ในช่วงปีที่ผ่านมาบริษัทได้แนะนำผลิตภัณฑ์ใหม่ออกสู่ตลาด ได้แก่
เครื่องเติมเงินมือถือออนไลน์แบบรับธนบัตรโดยในปีที่ผ่านมานั้นประสบความสำเร็จเกินความคาดหมายจากตู้เติมเงินมือถือออนไลน์แบบหยอดเหรียญ
ต่อมาเราจึงต่อยอดด้วยการเพิ่มการติดตั้งเครื่องรับธนบัตรเพื่อเพิ่มรายได้ให้กับลูกค้า
ซึ่งผลิตจากบริษัทฯ ที่มีชื่อเสียงและได้รับการยอมรับจากประเทศญี่ปุ่น ที่ได้รับความนิยมไปทั่วโลก
โดยรองรับธนบัตรชนิด 20 / 50 และ 100 บาท ทุกรุ่น ( รับได้ครั้งละ 1 ฉบับเท่านั้น
ในระบบคืนเงิน) ซึ่งได้รับอนุสิทธิบัตรเลขที่ 4816 / 4818 จากกรมทรัพย์สินทางปัญญา
กระทรวงพาณิชย์ แต่เพียงผู้เดียวรวมถึงยังรับประกันกรณีเครื่องหาย หรือโจรกรรม
(ตามเงื่อนไขฯ)

สินค้ากลุ่ม LED TV ซึ่ง “ซิงเกอร์” ได้พัฒนาต่อยอดมาจากโทรทัศน์ LED ทั่วไปคือ โทรทัศน์ LED
SAT หรือแอลอีดีดาวเทียม
ที่สามารถรับชมภาพจากสัญญาณดาวเทียมได้โดยไม่ต้องซื้อกล่องรับสัญญาณดาวเทียมเพิ่ม
เนื่องจากแอลอีดีดาวเทียมรุ่นใหม่นี้ ได้ติดตั้งเครื่องรับสัญญาณดาวเทียมไว้ในตัวเครื่องโทรทัศน์แล้ว
เพียงแค่นำสายสัญญาณดาวเทียมเสียบเข้าด้านหลังตัวเครื่องก็จะสามารถรับสัญญาณภาพจากดาวเทียมได้
โดยสามารถใช้ได้ทั้งกับจานประเภท C-Band (จานดำ) หรือ KU-Band (จานทึบ)
พร้อมกับความสามารถพิเศษอื่นๆเช่น
ใช้รีโมทอันเดียวสามารถควบคุมได้ทั้งการรับชมช่องทีวีปกติหรือใช้รับชมช่องสัญญาณดาวเทียม
หรือจะเป็นการบันทึกภาพที่แสดงอยู่ (โหมด PVR) โดยการกดปุ่มบันทึกภาพที่รีโมทเพียงปุ่มเดียว
เป็นการพัฒนาผลิตภัณฑ์อีกขั้นจากทางซิงเกอร์

สินค้ากลุ่มตู้แช่มีการวิจัยและพัฒนาอย่างต่อเนื่องเพื่อสร้างรายได้ให้ผู้ประกอบการรวมถึงเพิ่มศักยภาพในด้านการแข่งขัน
โดยได้มีการออกผลิตภัณฑ์ใหม่มารองรับ คือ ตู้แช่เบียร์ ซึ่งควบคุมอุณหภูมิด้วยระบบดิจิตอล
ควบคุมได้เที่ยงตรงแม่นยำ ทำความเย็นได้ถึง -8 องศาเซลเซียส
ซึ่งเย็นจัดจนทำให้เบียร์เป็นวุ้นได้
เป็นนวัตกรรมในการช่วยให้ร้านค้าใช้เป็นเครื่องมือในการเรียกลูกค้า
สร้างรายได้อย่างยั่งยืนให้กับร้านค้า

ในปีถัดไปบริษัทได้วางแผนผลิตภัณฑ์ใหม่ที่จะนำออกสู่ตลาด
เพื่อตอบสนองนโยบายและกลยุทธ์ที่จะขยายธุรกิจเข้าสู่กลุ่มผู้ประกอบการรายย่อยให้มากขึ้น
โดยเฉพาะร้านค้าปลีก ร้านโชห่วย ที่มีอยู่จำนวนมากทั่วประเทศนับหลายแสนราย
บริษัทมีเป้าหมายที่จะยกระดับผู้ประกอบการรายย่อยเหล่านี้ให้มีผลประกอบการดีขึ้น
และสามารถแข่งขันกับผู้ประกอบการรายใหญ่ได้ โดยการสนับสนุนของซิงเกอร์

ช่องทางการขายและกลยุทธ์ในการขยายตลาดสู่ผู้ประกอบการ

บริษัทได้ปรับกลยุทธ์และโมเดลธุรกิจใหม่จากเดิมที่มุ่งเน้นไปที่กลุ่มลูกค้าครัวเรือนเป็นหลัก
มาเป็นกลุ่มลูกค้าเชิงพาณิชย์ให้มากขึ้น โดยจะเน้นการขายสินค้าให้ลูกค้านำไปสร้างอาชีพ
สร้างรายได้ เพื่อลดความเสี่ยงจากการพึ่งพาลูกค้าครัวเรือนเพียงกลุ่มเดียว

บริษัทได้หันมาจับกลุ่มลูกค้าร้านโชห่วยที่อยู่ในหมู่บ้านต่างๆ
ทั่วประเทศซึ่งคาดว่ามีจำนวนหลายแสนราย โดยแต่ละหมู่บ้านจะมีร้านค้าโชห่วยเฉลี่ย 10-20 ร้าน
ซึ่งกลุ่มนี้เป็นกลุ่มเป้าหมายของบริษัทฯ
และบริษัทได้ตั้งเป้าหมายที่จะเข้าไปช่วยยกระดับร้านโชห่วยเหล่านี้ให้มีศักยภาพในการแข่งขันเพิ่มมากขึ้น

ผลิตภัณฑ์ที่บริษัทจำหน่ายให้กับลูกค้ากลุ่มนี้ได้แก่ ตู้แช่แข็ง ตู้แช่เครื่องดื่ม ตู้แช่ไวน์ ตู้แช่เบียร์
เครื่องเติมเงินมือถือออนไลน์แบบหยอดเหรียญ เครื่องจำหน่ายน้ำดื่มแบบหยอดเหรียญ
และบริษัทจะเพิ่มผลิตภัณฑ์ในกลุ่มนี้ให้มากขึ้นเพื่อรองรับความต้องการของตลาดกลุ่มนี้ในอนาคต

บริษัทย่อย

• บริษัท ซิงเกอร์ (โบรคเกอร์) จำกัด

บริษัท ซิงเกอร์ (โบรคเกอร์) จำกัด
ประกอบธุรกิจตัวแทนขายกรมธรรม์ประกันชีวิตให้แก่บริษัทประกันภัย ในปัจจุบัน ได้แก่ บริษัท
เมืองไทยประกันชีวิต จำกัด โดยให้พนักงานขายของบริษัท ซิงเกอร์
เฉพาะที่มีใบอนุญาตตัวแทนประกันชีวิต เป็นผู้ขายกรมธรรม์ให้แก่ลูกค้า

• บริษัท อุตสาหกรรมซิงเกอร์ (ประเทศไทย) จำกัด

  บริษัท อุตสาหกรรมซิงเกอร์ (ประเทศไทย) จำกัด ซึ่งเคยจัดตั้งขึ้นเพื่อเป็นโรงงานประกอบ
  จักรเย็บผ้า เตาแก๊ส มอเตอร์จักร อุตสาหกรรมเบา และน้ำมันจักร
  เพื่อให้บริษัทซิงเกอร์นำไปจำหน่ายทั้งในประเทศและต่างประเทศมาโดยตลอดจนถึงกลางปี 2545
  บริษัทจึงมีนโยบายให้หยุดการผลิตและการประกอบผลิตภัณฑ์ดังกล่าวข้างต้น
  แล้วใช้วิธีนำเข้าผลิตภัณฑ์สำเร็จรูปจากต่างประเทศโดยตรงแทน
  ทั้งนี้เนื่องจากต้นทุนของการนำเข้าผลิตภัณฑ์สำเร็จรูปต่ำกว่าต้นทุนการผลิตและประกอบภายในประเทศ
  หลังจากที่ได้มีการหยุดการดำเนินการข้างต้นมาจนถึงปี 2552 บริษัท อุตสาหกรรมซิงเกอร์
  (ประเทศไทย) จำกัดจึงเริ่มมาผลิตน้ำดื่มเพื่อจำหน่าย โดยมี บริษัท ซิงเกอร์ประเทศไทย จำกัด
  (มหาชน) เป็นลูกค้าหลัก แต่เนื่องจากการผลิตน้ำดื่มดังกล่าวนั้น
  บริษัทต้องประสบกับผลขาดทุนจากปริมาณการผลิตที่ไม่คุ้มทุน
  พร้อมกับต้องสูญเสียแรงงานไปทำการผลิต บริษัทจึงได้ตัดสินใจหยุดการผลิตน้ำดื่มดังกล่าว
  ตั้งแต่เดือนพฤศจิกายน 2554 ที่ผ่านมา

2.3 โครงสร้างรายได้

โครงสร้างรายได้(รวมดอกเบี้ยรับฯ)ของบริษัท ตามส่วนงานทางภูมิศาสตร์และสายผลิตภัณฑ์
แบ่งได้ดังต่อไปนี้ :-

(หน่วย: พันบาท)

+-------------------------------+------------+-----+-----------+-----+
| มูลค่าการจำหน่ายในประเทศ         | 2554/2011  | %   | 2553/2010 | %   |
|                               |            |     |           |     |
| แยกตามผลิตภัณฑ์                  |            |     |           |     |
+-------------------------------+------------+-----+-----------+-----+
| เครื่องซักผ้า / Washing Machine   | 466,797    | 20  | 441,421   | 21  |
+-------------------------------+------------+-----+-----------+-----+
| ตู้เย็น / Refrigerator           | 295,730    | 12  | 317,070   | 15  |
+-------------------------------+------------+-----+-----------+-----+
| ตู้แช่ / Freezer                 | 406,761    | 17  | 333,921   | 16  |
+-------------------------------+------------+-----+-----------+-----+
| โทรทัศน์ / Television           | 230,783    | 10  | 143,748   | 7   |
+-------------------------------+------------+-----+-----------+-----+
| จักรเย็บผ้า / Sewing Machine     | 82,444     | 4   | 82,858    | 4   |
+-------------------------------+------------+-----+-----------+-----+
| เครื่องปรับอากาศ / Air           | 314,926    | 13  | 459,795   | 22  |
| Conditioner                   |            |     |           |     |
+-------------------------------+------------+-----+-----------+-----+
| ตู้เติมเงินโทรศัพท์มือถือ / ATVM      | 481,963    | 20  | 200,935   | 10  |
+-------------------------------+------------+-----+-----------+-----+
| รถจักรยานยนต์ / Motorcycle      | -          | -   | 6,514     | 0.3 |
+-------------------------------+------------+-----+-----------+-----+
| รวมมูลค่าการจำหน่ายในประเทศ      | 2,279,404  | 96  | 1,986,262 | 9   |
|                               |            |     |           | 5.3 |
+-------------------------------+------------+-----+-----------+-----+
| ผลิตภัณฑ์อื่นในประเทศ              | 103,081    | 4   | 91,225    | 4.7 |
+-------------------------------+------------+-----+-----------+-----+
| มูลค่าการจำหน่ายต่างประเทศ        | -          | -   | -         | -   |
+-------------------------------+------------+-----+-----------+-----+
| รวมรายได้จากขายและดอกเบี้ยรับฯ    | 2,382,422  | 100 | 2,077,487 | 100 |
+-------------------------------+------------+-----+-----------+-----+

  ------------------------------------------------ ----------- -----------
  อัตราการเพิ่ม ( ลด ) ของมูลค่าการจำหน่าย               2554/2011   2553/2010

                                                   14.68%      14.23%
  ------------------------------------------------ ----------- -----------

หมายเหตุ บริษัทดำเนินธุรกิจขายสินค้าในส่วนงานทางธุรกิจเดียว
และดำเนินธุรกิจในส่วนงานทางภูมิศาสตร์เดียวคือ

ในประเทศไทย ดังนั้นจึงมิได้มีการเสนอข้อมูลทางการเงินจำแนกตามส่วนงาน